Ministrul de externe din Kosovo a declarat că țara sa este convinsă că Rusia trebuie să piardă războiul din Ucraina, pentru ca acest conflict să nu se extindă și mai mult în Europa.
Donika Gervalla-Schwarz, şefa diplomaţiei kosovare, a transmis că sprijinul tinerei sale națiuni pentru Ucraina este necondiționat - în ciuda faptului că Kievul nu a recunoscut independența Kosovo, relatează Sky News.
Potrivit ei, micului său stat balcanic, care și-a declarat independența față de Serbia în 2008, îi sunt amintite în mod repetat intențiile agresive atât ale Serbiei, cât și ale aliatului său Rusia.
„Ucraina nu a recunoscut Republica Kosovo ca stat, dar noi credem simcer că știm exact prin ce trece Ucraina”, a declarat ea într-un interviu pentru The Associated Press.
„Și știm că există o singură soluție, nu doar pentru Ucraina, ci pentru Europa”, a spus Donika Gervalla-Schwarz.
„Nu poate fi decât aceea ca Rusia să piardă războiul și Ucraina să câștige acest război. În caz contrar, Europa ar trebui să se pregătească pentru alte conflicte pe continentul nostru”.
Populația din Kosovo a fost ținta crimelor de război și a altor atrocități comise de forțele de securitate ale Serbiei în anii 1990, o experiență care a determinat Kosovo să își ceară independența.
„Deși Kosovo este un stat mic, cu posibilități foarte modeste de a ajuta, am încercat să fim de ajutor cu Ucraina și nu am ezitat să ne arătăm sprijinul necondiționat și simpatia față de poporul și statul ucrainean”, a declarat Donika Gervalla-Schwarz.
_____